Þrátt fyrir að félagar í Þjóðkirkjunni séu komnir niður í 65% landsmanna eru 77% landsmanna skráðir í kristna söfnuði . 20% eru utan trúfélaga . Þessi 3% sem eftir eru skptast á milli ásatrúarfólks ( 1,3% ) , zuista ( þessir sem segjast ætla að senda félögum sóknargjöldin en hafa ekki staðið við það – 0,4% ) , búddista ( 0,4% ) , múslima ( 0,3% ) og veraldlegra lífsskoðunarfélaga ( 0,8% ) . Ég veit ekki af hverju ég er að sýna ykkur þetta , ég var bara að skoða skiptingu eftir trúfélögum og fannst þetta bara forvitnilegt , það kom mér á óvart hversu margir eru skráðir í ýmsa kristna söfnuði . Fyrir utan Þjóðkirkjuna eru þetta : Alþjóðleg kirkja Guðs og embætti Jesú Krists , Betanía , Boðunarkirkjan , Bænahúsið , Catch The Fire ( CTF ) , Emmanúel baptistakirkjan , Endurfædd kristin kirkja , Fjölskyldusamtök heimsfriðar og sameiningar , Fríkirkjan í Hafnarfirði , Fríkirkjan í Reykjavík , Fríkirkjan Kefas , Fyrsta baptistakirkjan , Heimakirkja , Himinn á jörðu , Hjálpræðisherinn trúfélag , Hvítasunnukirkjan á Íslandi , Ísland kristin Þjóð , Íslenska Kristskirkjan , Kaþólska kirkjan , Kirkja hins upprisna lífs , Kirkja Jesú Krists hinna síðari daga heilögu , Kirkja sjöunda dags aðventista á Íslandi , Kletturinn – kristið samfélag , Nýja Avalon , Orð lífsins , Óháði söfnuðurinn , Postulakirkjan Beth-Shekhinah , Rússneska rétttrúnaðarkirkjan , Samfélag trúaðra , Serbneska rétttrúnaðarkirkjan , Sjónarhæðarsöfnuðurinn , Smárakirkja , Vegurinn , Vonarhöfn og Vottar Jehóva . Ef við tökum fríkirkjurnar og óháða söfnuðinn frá og kaþólsku kirkjuna og rétttrúnaðarkirkjurnar þá eru um 1,6% landsmanna í öðrum kristnum kirkjum . Það er kannski ekki áhrifamikill hópur , og þó ; Fíladelfía í Reykjavík var lengi áhrifaríkt afl innan Sjálfstæðisflokksins , en ég kann ekki að segja frá hvernig þetta er í dag . Til samanburðar má benda á það eru tvisvar sinnum fleiri í þessum söfnuðum en eru í Siðmennt , sem hefur verið mjög áberandi í samfélagsumræðunni .